CELEX: 32019R2197
Language: et
Date: 2019-12-19 00:00:00
Title: Nõukogu määrus (EL) 2019/2197, 19. detsember 2019, millega muudetakse määrust (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine

27.12.2019   
               
               
                  ET
               
               
                  Euroopa Liidu Teataja
               
               
                  L 335/1
               
            
         NÕUKOGU MÄÄRUS (EL) 2019/2197,
         19. detsember 2019,
         millega muudetakse määrust (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 31,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Selleks et tagada teatavate liidus mittetoodetavate põllumajandus- ja tööstustoodete piisav ja katkestusteta tarnimine ning seeläbi vältida kõnealuste toodete turu häireid, peatati nõukogu määrusega (EL) nr 1387/2013 (1) nendele toodetele kehtestatud ühise tollitariifistiku tollimaksude kohaldamine. Nimetatud tooteid võib importida liitu vähendatud tollimaksumääraga või nullmääraga.
                  
               
                     (2)
                  
                  
                     Liidus toodetakse teatavaid määruse (EL) nr 1387/2013 lisas loetlemata tooteid ebapiisavalt või ei toodeta neid üldse. Seepärast on liidu huvides täielikult peatada ühise tollitariifistiku tollimaksude kohaldamine nimetatud toodete suhtes.
                  
               
                     (3)
                  
                  
                     Integreeritud akude tootmise edendamiseks liidus ja kooskõlas komisjoni 17. mai 2018. aasta teatisega „Liikuvus Euroopas. Säästev liikuvus Euroopas – ohutu, ühendatud ja keskkonnahoidlik“ tuleks osaliselt peatada ühise tollitariifistiku tollimaksude kohaldamine teatavate määruse (EL) nr 1387/2013 lisas loetlemata toodete suhtes. Lisaks tuleks teatavate toodete puhul, mille suhtes kohaldatakse praegu ühise tollitariifistiku tollimaksude kohaldamise täielikku peatamist, kehtestada ainult osaline peatamine. Kõnealuste peatamiste kohustusliku läbivaatamise kuupäev peaks olema 31. detsember 2020, et need saaks kiiresti läbi vaadata, võttes arvesse liidu akusektori arengut.
                  
               
                     (4)
                  
                  
                     Selleks et võtta arvesse tehnilist tootearendust ja majandussuundumusi turul, on vaja muuta määruse (EL) nr 1387/2013 lisas loetletud teatavate ühise tollitariifistiku tollimaksude kohaldamise peatamistega seotud toodete kirjeldust.
                  
               
                     (5)
                  
                  
                     Läbi on vaadatud 334 ühise tollitariifistiku tollimaksu peatamise juhtumit, mis on loetletud määruse (EL) nr 1387/2013 lisas. Seetõttu tuleks kehtestada uued kuupäevad nende järgmiseks kohustuslikuks läbivaatamiseks.
                  
               
                     (6)
                  
                  
                     Teatavate määruse (EL) nr 1387/2013 lisas loetletud ühise tollitariifistiku tollimaksude kohaldamise peatamiste puhul on toodete klassifikatsioon kombineeritud nomenklatuuris (CN) muutunud. Seetõttu tuleks nende toodetega seotud peatamiste puhul muuta kohaldatavaid CN-koode ja TARICi alamrubriike.
                  
               
                     (7)
                  
                  
                     Liidu huvides ei ole enam jätkata ühise tollitariifistiku tollimaksude peatamist teatavate toodete puhul, mis on loetletud määruse (EL) nr 1387/2013 lisas. Seepärast tuleks nimetatud toodete puhul peatamised välja jätta. Lisaks ei saa vastavalt komisjoni 31. detsembri 2011. aasta teatisele ühepoolsete tariifide peatamise ja tariifikvootide kohta praktilistel põhjustel arvesse võtta tariifide peatamise või tariifikvootide taotlusi, kui hinnanguline saamata jääva tollimaksu summa on alla 15 000 euro aastas. Kehtivate peatamiste kohustusliku läbivaatamise käigus ilmnes, et määruse (EL) nr 1387/2013 lisas loetletud 70 toote puhul ei ulatu import kõnealuse piirmäärani. Seepärast tuleks nimetatud peatamised tühistada. Peale selle tuleks veel kolme toote puhul peatamine tühistada tulenevalt infotehnoloogiatoodetega kauplemise laiendamist käsitleva deklaratsiooni vormis lepingu (2) rakendamisest, selle lepinguga vähendati asjaomaste toodete tollimaksumäära nullini.
                  
               
                     (8)
                  
                  
                     Iga määruse (EL) nr 1387/2013 lisas loetletud ühise tollitariifistiku tollimaksude kohaldamise peatamise jaoks on asjakohane luua kordumatu seerianumber, et neid peatamisi oleks võimalik paremini tuvastada.
                  
               
                     (9)
                  
                  
                     Selguse huvides ja tehtavate muudatuste arvu silmas pidades tuleks määruse (EL) nr 1387/2013 lisa asendada.
                  
               
                     (10)
                  
                  
                     Seetõttu tuleks määrust (EL) nr 1387/2013 vastavalt muuta.
                  
               
                     (11)
                  
                  
                     Selleks et vältida ühepoolsete tollimaksude peatamise süsteemi kohaldamise katkemist ning täita komisjoni 13. detsembri 2011. aasta ühepoolsete tariifide peatamist ja kvootide kohaldamist käsitlevas teatises esitatud suuniseid, tuleks käesolevas määruses ettenähtud muudatusi, mis on seotud asjaomastele toodetele kohaldatava tariifide peatamisega, kohaldada alates 1. jaanuarist 2020. Käesolev määrus peaks seega jõustuma kiiremas korras,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 1387/2013 lisa asendatakse käesoleva määruse lisas esitatud tekstiga.
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2020.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 19. detsember 2019
            
               
                  Nõukogu nimel
               
               
                  Eesistuja
               
               K. MIKKONEN
            
         
         
            (1)  Nõukogu 17. detsembri 2013. aasta määrus (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine ning tunnistatakse kehtetuks määrus (EL) nr 1344/2011 (ELT L 354, 28.12.2013, lk 201).
         
            (2)  ELT L 161, 18.6.2016, lk 4.